Kim Stanley Robinson

**Kim Stanley Robinson** (), Bí-kok kho-hoàn siáu-soat chok-ka.  Siōng ū miâ-siaⁿ ê chok-phín sī i ê Hoé-chheⁿ saⁿ-pō͘-khek.  I ê tù-chok chhiâng-chāi thàm-thó seng-thài, siā-hoē-ha̍k, keng-chè/siā-hoē kong-gī hong-bīn ê gī-tê.

I ê *Âng Hoé-chheⁿ* tit tio̍h 1993 nî ê Nebula Siúⁿ kap British SF Siúⁿ.  Keh-tńg-nî *Chheⁿ Hoé-chheⁿ* oân-ná tit tio̍h Hugo Siúⁿ kap Locus Siúⁿ.  *Nâ Hoé-chheⁿ* tī 1997 nî tit tio̍h kāng 2 ê chióng.

## Toān-kì

Robinson seⁿ tī Illinois Waukegan hit-tah-á.  1974 nî the̍h tio̍h Ka-chiu Tāi-ha̍k San Diego hun-hāu ê bûn-ha̍k ha̍k-sū ha̍k-ūi.  1975 nî soà-chiap tùi Boston Tāi-ha̍k the̍h tio̍h Eng-bûn sek-sū ê ha̍k-ūi.  1982 nî koh-chài ùi Ka-chiu Tāi-ha̍k San Diego hun-hāu the̍h tio̍h Eng-bûn phok-sū ha̍k-ūi.  Lūn-bûn siá Philip K. Dick ê siáu-soat (1984 nî chhut-pán).

I ê khan-chhiú Lisa Howland Nowell sī 1 ê khoân-kéng hoà-ha̍k-ka.  In ū 2 ê cha-po͘ kiáⁿ.  I bat toà koè Ka-chiu, Washiongton, DC, Sūi-se.  Hiān-chú-sî toà Ka-chiu Davis.

## Chú-tê
Robinson ê chok-phín piáu-hiān chhut hām kho-hoàn-siáu-soat-kài sî-kiâⁿ ê chū-iû-chì-siōng-chú-gī (*libertarianism*) bô siâng ê só͘-chāi.

### Seng-thài soà-chiap-sèng
Robinson ê tn̂g-phiⁿ siáu-soat chha-put-to ta̍k phiⁿ to ū lūn tio̍h seng-thài ê gī-tê.  Pí-lūn Orange County saⁿ-pō͘-khek thàm-thó ki-su̍t hām chū-jiân chi-kan ê hō͘-tōng kap î-chhî chiâu-ûn ê iàu-kín.  Tī Hoé-chheⁿ saⁿ-pō͘-khek lāi-bīn, siā-hoē siōng toā ê pit-sûn sī tùi hoé-chheⁿ tē-kiû-hoà ê khoàⁿ-hoat.  Tàu-té hoé-chheⁿ pha-hng ê thó͘-tē kám ē-pí-tit Tē-kiû oa̍h-liu-liu ê seng-thài-chân (*ecosphere*), ta̍t-tit lâng pó-chûn?  Che sī koan-kiān būn-tê.  *Zodiac* kap *Forty Signs of Rain* chit 2 pún siáu-soat thiat-té sī koan-sim seng-thài-chú-gī ê chok-phín, kî-tiong *Forty Signs of Rain* ê chú-tê sī choân-kiû sio-lo̍h-hoà.

### Keng-chè kong-gī
Robinson ê chok-phín sî-siông thàm-thó āu-chu-pún-chú-gī ê khó-lêng-sèng.  Tī Hoé-chheⁿ saⁿ-pō͘-khek ê sè-kài, Tē-kiû ê chu-pún keng-chè hē-thóng í-keng hoat-tián kàu chīn-pōng, kong-si ha̍p-pèng kàu chhun bô kúi keng chhiau-kip kong-si, hō-chò *metanats* ("ta̍h tī kok-ka téng-koân ê kong-si").  Siong-tùi kū Tē-kiû, sin Hoé-chheⁿ ki-pún ê keng-chè cho͘-chit sī kang-lâng só͘-iú ê ha̍p-chok-siā (*cooperative*), m̄ sī kong-si.  Orange County saⁿ-pō͘-khek oân-ná thàm-thó chhin-chhiūⁿ ê su-sióng.

## Chok-phín
### Tn̂g-phiⁿ siáu-soat
#### Orange County saⁿ-pō͘-khek
**The Wild Shore* (1984)
**The Gold Coast* (1988)
**Pacific Edge* (1990)

#### Hoé-chheⁿ saⁿ-pō͘-khek
**Red Mars* (1992)
**Green Mars* (1993)
**Blue Mars* (1995)

#### Siú-to͘ saⁿ-pō͘-khek
**Forty Signs of Rain* (2004)
**Fifty Degrees Below: Science in the Capital* (2005)
**Sixty Days and Counting* (2007)

#### Kî-thaⁿ
**Icehenge* (1984)
**The Memory of Whiteness: A Scientific Romance* (1985)
**A Short, Sharp Shock* (1990 - hoàn-sióng siáu-soat)
**Antarctica* (1998)
**The Years of Rice and Salt* (2002)

### Té-phiⁿ siáu-soat chi̍p
**The Planet on the Table* (1986)
**Escape from Kathmandu* (1989)
**Remaking History* (1991)
**The Martians* (1999)
**Vinland the Dream* (2001)

## Goā-pō͘ liân-kiat

*Internet Speculative Fiction Database ê chu-liāu
*Internet Book List ê chu-liāu
*Siāu-kài i ê tn̂g-phiⁿ siáu-soat 
*Hóng-būn:
**An interview with K.S. Robinson 
**Guardian interview with K.S. Robinson
**Audio interview from IT Conversations

Lūi-pia̍t:Kho-ha̍k siáu-soat chok-ka